KOMISSION TÄYTÄNTÖÖNPANOASETUS (EU) 2022/2530,

annettu 1 päivänä joulukuuta 2022,

yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 soveltamissäännöistä annetun täytäntöönpanoasetuksen (EU) N:o 641/2014 kumoamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013 (1) ja erityisesti sen 24 artiklan 11 kohdan, 31 artiklan 2 kohdan, 34 artiklan 5 kohdan, 36 artiklan 4 kohdan, 39 artiklan 4 kohdan, 43 artiklan 13 kohdan, 45 artiklan 7 kohdan, 55 artiklan 2 kohdan, 57 artiklan 4 kohdan ja 67 artiklan 3 kohdan,

sekä katsoo seuraavaa:

(1) Euroopan parlamentin ja neuvoston asetuksessa (EU) 2021/2115 (2) vahvistetaan uusi oikeudellinen kehys yhteistä maatalouspolitiikkaa (YMP) varten. Tavoitteena on parantaa YMP:n toteuttamista Euroopan unionin toiminnasta tehdyssä sopimuksessa vahvistettujen unionin tavoitteiden saavuttamiseksi. Asetuksessa täsmennetään kyseisiä YMP:lle asetettuja unionin tavoitteita, määritetään interventiotyypit ja jäsenvaltioihin sovellettavat unionin yhteiset vaatimukset sekä jätetään samalla jäsenvaltioille joustovaraa näiden 1 päivän tammikuuta 2023 ja 31 päivän joulukuuta 2027 välistä ajanjaksoa varten laadittuihin YMP:n strategiasuunnitelmiin sisällytettävien interventioiden suunnittelun osalta.

(2) Asetuksessa (EU) 2021/2115 säädetään suorien tukien muodossa olevista interventiotyypeistä. Näin ollen Euroopan parlamentin ja neuvoston asetus (EU) N:o 1307/2013 kumotaan 1 päivästä tammikuuta 2023 alkaen.

(3) Sen vuoksi komissio on hyväksynyt asetuksen (EU) 2021/2115 nojalla lisävaatimuksia YMP:n strategiasuunnitelmissa täsmennettävien tukitoimien suunnittelua varten, muun muassa suorien tukien osalta, erityisesti komission delegoidulla asetuksella (EU) 2022/126 (3). Kyseisellä delegoidulla asetuksella korvataan komission täytäntöönpanoasetuksessa (EU) N:o 641/2014 (4) vahvistetut nykyiset säännöt.

(4) Täytäntöönpanoasetus (EU) N:o 641/2014 olisi kumottava 1 päivästä tammikuuta 2023. Asetuksen (EU) 2021/2115 154 artiklan 2 kohdan mukaisesti sitä olisi kuitenkin edelleen sovellettava tukihakemuksiin, jotka liittyvät ennen 1 päivää tammikuuta 2023 alkaviin hakuvuosiin.

(5) Tässä asetuksessa säädetyt toimenpiteet ovat suorien tukien komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) N:o 641/2014 kumoaminen ja siirtymäsäännös Kumotaan täytäntöönpanoasetus (EU) N:o 641/2014. Sitä sovelletaan kuitenkin edelleen tukihakemuksiin, jotka liittyvät ennen 1 päivää tammikuuta 2023 alkaviin hakuvuosiin.

2 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 608.

(2) Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).

(3) Komission delegoitu asetus (EU) 2022/126, annettu 7 päivänä joulukuuta 2021, Euroopan parlamentin ja neuvoston asetuksen (EU) 2021/2115 täydentämisestä lisävaatimuksilla eräille tukitoimityypeille, jotka jäsenvaltiot täsmentävät mainitun asetuksen mukaisissa, vuosia 2023–2027 koskevissa YMP:n strategiasuunnitelmissaan, sekä säännöillä, jotka koskevat hyvää maatalous- ja ympäristökuntoa koskevassa toimenpidevaatimuksessa (GAEC-toimenpidevaatimus) 1 mainittua osuutta (EUVL L 20, 31.1.2022, s. 52).

(4) Komission täytäntöönpanoasetus (EU) N:o 641/2014, annettu 16 päivänä kesäkuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 soveltamissäännöistä (EUVL L 181, 20.6.2014, s. 74).